Slakað og skapað er vikulegur dagskrárliður sem slegið hefur í gegn á Gerðarsafni í nóvember . Hönnuðurinn og jógakennarinn Thelma Björk Jónsdóttir kennir áhugasömum um tengslin milli handverks og hugleiðslu . Hún segir sögur , miðlar af eigin reynslu og kennir teygju - og öndunaræfingar á milli þess sem hún hvetur fólk til dáða í handverkinu . Hún mætir með allt efni á staðinn og fá gestir að ráða því hvort þeir vinni í sameignlegan dúk eða sjálfstætt . Viðburðurinn hefur verið haldinn á hverjum þriðjudegi í nóvember . Thelma Björk Jónsdóttir kennir áhugasömum um tengslin milli handverks og hugleiðslu . „ Það eru ótrúlegar umræður sem skapast í Slakað og skapað . Konurnar hafa kynnst hratt og tel ég að handavinnan og öndurnaræfingar hafi þar mikið um að segja . Við ræðum allt milli himins og jarðar , ýmsa sjónvarpsþætti en líka myndlistina sem er í kringum okkur því við erum með vinnuaðstöðu í miðri sýningu á neðri hæð Gerðarsafns . Sumir þekkjast en flestir hafa kynnst í gegnum viðburðinn og við höfum uppgötvað allskonar tengingar okkar á milli , “ segir Thelma Björk um reynslu sína á Gerðarsafni . Thelma er menntuð sem hönnuður en einnig í listkennslu - og jógafræðum en hún hefur sérhæft sig í að vinna með börnum og eldri borgurum . Hún hefur mikla reynslu af kennslu og hefur meðal annars unnið í samstarfi við Reykjavíkurborg að viðburðinum Slakað í borg . Hún kynntist handverkinu fyrst í gegnum ömmu sína og uppgötvaði samhengið á milli handverks og hugleiðslu í gegnum samtöl við hana . „ Þessi viðburður hefur slegið í gegn og við erum að leita leiða til að halda áfram með hann , nú þegar styrkurinn klárast í nóvember . Við viljum að fræðslustarf Gerðarsafns nái að teygja anga sína í alla króka og kima samfélagsins og ljóst var að þörf var á þessum viðburðum . Þarna mætast kynslóðir og það er dýrmætt , “ segir Jóna Hlíf Halldórsdóttir , nýráðinn safnstjóri Gerðarsafns .